text: Musical-premiere: Shu-bi-dua hurtigst sælgende nogensinde
  25 september 2015 kl. 11.56
  Shu-bi-dua - The Musical, der i aften har premiere på Fredericia Teater, er den hurtigst sælgende forestilling nogensinde med 30.000 billetter i forsalg.
  Lige siden Fredericia Teater før jul offentliggjorde verdenspremieren på 'Shu-bi-dua – The Musical' har der været rift om billetterne. I aften er der premiere på forestillingen, der har solgt mere end 30.000 billetter i forsalg. Det gør forestillingen til den hurtigst sælgende i Fredericia Teaters historie.
  Musicalen er baseret på numre fra Shu-bi-duas enorme bagkatalog. Forestillingen forsøger at skabe sit eget, abstrakte univers - og teatret beskriver selv karaktererne i forestillingen som 'løjerlige og underfundige eksistenser,' der er hentet fra sangene, som også er lavet lidt om for at passe ind i forestillingen.  De fleste af sangene vil fremstå i kortere versioner, mens nogle vil komme som enkeltstående brudstykker.
  Samtidig vil der være masser af virkemidler, som er med til at iscenesætte 'Shu-bi-dua - The Musical.'
  Forestillingen har premiere i aften klokken 19:30. Vi er med live fra Fredericia Teater i vores udsendelse samme tid.
  